મૃતદેહોના નિકાલ કરવાની બહુ જૂની પદ્ધતિઓને કારણે, રખેને યહૂદીઓનું નિકંદન કાઢી નાખવાની આ નવી પદ્ધતિ પર ક્યાંક પ્રતિબંધ લગાડી દેવામાં આવે, એ ડરે સ્મશાનગૃહોનું બાંધકામ પુરજોશ ચાલતું હતું. બેલઝેકમાં કામ કરતી કંપનીએ આ જ પ્રકારનાં બાંધકામ સોબીબોર અને લ્યૂબિન પ્રાંતમાં પણ કર્યાં હતાં. વૉરસો નજીક ટ્રેબલિંકા ખાતે પણ આવા જ બાંધકામ માટે લિલામી થઈ ચૂકી હતી અને બાંધકામ બહુ આગળના તબક્કા સુધી પહોંચી ગયું હતું. બર્કિનાઉથી થોડા કિલોમિટરના જ અંતરે મુખ્યત્વે ઓસ્ટવિટ્ઝમાં અને બીજી એક વિશાળ છાવણીમાં ગેસ ચેમ્બરો અને ભઠ્ઠીઓ કાર્યરત થઈ ચૂકી હતી. ક્રાંતિકારીઓ દ્વારા એવો દાવો કરવામાં આવ્યો હતો, કે ઓસ્ટવિટ્ઝની ક્ષમતા દરરોજના દસ હજારથી વધારે લોકોને મારી શકે એટલી હતી. એ સિવાય, લોડ્ઝ વિસ્તાર માટે ‘ચેલનો’ નામના ગામડામાં આધુનિક ટેકનોલોજી ધરાવતી છાવણીઓ બનાવવામાં આવી હતી. આજે એ બધા સ્થળો વિશે લખતી વેળાએ, કોઈક જાણીતા ઐતિહાસિક સ્થળો વીશે હોય એટલી જાણકારી ઉપલબ્ધ છે, પરંતુ ૧૯૪૨ના જુન મહિનામાં આવા સ્થળોને શોધી-શોધી, તેના વિષે સંપૂર્ણ જાણકારી મેળવીને છેવટે તો ઊંડો આઘાત જ ખમવાનો થતો હતો! માનવજાતે શોધી કાઢેલી નક્કર યોજનાઓ અને શક્યતાઓથી છલકાતા મગજના હિસ્સા, માનવજાત વિશે આ પ્રકારની જાણકારી મળતાં હચમચી જવાના હતા!